**PRACOVNÝ LIST pre birmovancov**

4.1. Hriech.

**Doplň chýbajúce slová:**

1. Hriechy sú myšlienky, ............... a skutky proti Božiemu zákonu.
2. Boží zákon je ...................... k Bohu a láska k blížnemu.
3. Sú hriechy, ktoré lásku ničia alebo lásku zraňujú. Sú to ľahké a ...................... hriechy.
4. ................... a ........................ robenie zla vo .......................veci je ťažký hriech (smrteľný).
5. ...................... hriech (Gn 3, 1-6) sa odohral na začiatku ľudstva. .................. hriech je chýbanie posväcujúcej milosti. Dedičný hriech je dôsledok prvotného hriechu (Rim 5,12).
6. Milosť posväcujúca je ...................................... v nás. Získava sa krstom a obnovuje sa sviatosťou zmierenia. Posväcujúca milosť sa ...................... stráca alebo oslabuje.
7. Pri všedných hriechoch si vieme dať svedomie ako tak do poriadku sami, no pri ťažkých hriechoch potrebujeme pomoc. Je ňou sviatosť zmierenia, inak povedané ............................... . Sme ňou akoby vzkriesení k životu, milosť posväcujúca je obnovená.
8. ................ hlavných hriechov – pýcha, lakomstvo, závisť, smilstvo, obžerstvo, hnev, lenivosť.
9. *„.................... vychádzajú zlé myšlienky, vraždy, cudzoložstvá, smilstvá, krádeže, krivé svedectvá, rúhanie. Toto poškvrňuje človeka.*“ (Mt 15, 19-20).
10. Boh vie veľmi dobre o každom tvojom hriechu aj slabosti. Aj tak ťa veľmi miluje a túži, aby si mu každý hriech vyznal. Vyznanie hriechov je dobrom pre teba: „*Ak vyznávame svoje hriechy, on je verný a spravodlivý: ..........................**nám hriechy a očistí nás od každej neprávosti*.“ (1Jn 1,9)

**Zamyslenie:**

Ako osobne vnímaš hriech? Vieš ho rozpoznať vo svojom živote? Myslíš, že je to dôležité? Napíš si, čo je ťažký, čo ľahký hriech?

Koreň hriechu je v srdci človeka, v jeho slobodnej vôli. Sväté písmo hovorí o hriechoch ako – smilstvo, nečistota, chlipnosť, modloslužba, čary, nepriateľstvá, sváry, žiarlivosť, hnevy, zvady, rozbroje, rozkoly, závisť, opilstvo, hýrenie.. (Gal 5,19-21) Rozumieš všetkým slovám, ktoré Sväté Písmo spomína? Keď zhrešíš, ako vieš, že si zhrešil? Aký je dôsledok hriechu v tvojom osobnom aj duchovnom živote?

Opakovanie ľahkých hriechov môže v tebe vybudovať návyk, ktorý môže prerásť v ťažký hriech. Ak, napríklad „upravujem pravdu“ v malých veciach, stáva sa zo mňa človek náchylný klamať aj vo väčších veciach. Čo si o tom myslíš? Máš nejakú konkrétnu skúsenosť aj ty?

Sedem hlavných hriechov – vymenuj a napíš ich. Sedem hlavných hriechov má súvis s našou povahou, výchovou a dispozíciou. Napríklad človek, ktorý je energický, temperamentný, nebude bojovať s lenivosťou, ale s hnevom. V tichu skús rozlíšiť, aký z hlavných hriechov je tvoj? Nemusíš o tom hovoriť nahlas, len ho odovzdaj Bohu s túžbou o pomoc .

Najväčším hriechom našej doby je, že stratila zmysel hriechu. (Pápež Pius XII.) Stratila sa citlivosť na hriech. Čím sa stráca citlivosť na hriech a naopak, čim sa nadobúda?

Ako Boh zmýšľa o hriechu a o hriešnikovi? (Ježiš a cudzoložnica Jn 8, 1-11; Podobenstvo o márnotratnom synovi Lk 15, 11-24) Aby sme mohli prijať od neho milosrdenstvo, musíme si priznať svoje viny. „*Ak hovoríme, že nemáme hriech, klameme sami seba a nie je v nás pravda. Ale ak vyznávame svoje hriechy, on je verný a spravodlivý: odpustí nám hriechy a očistí nás od každej neprávosti“* (Jn 1,8-9). (KKC 1847)

*„Ak previnením jedného zomreli mnohí, tým väčšmi sa milosťou jedného človeka, Ježiša Krista, v mnohých rozhojnila Božia milosť a dar*.“ (Rim 5,15) Hriechom Adama a Evy prišla smrť, no smrťou Ježiša prišla veľká milosť ospravodlivenia. Milosť vykúpenia a odpustenia. Je to veľký Ježišov aj Otcov dar. Napíš, aké môže byť jeho ovocie pre tvoj život? (skús podľa Gal 5, 22-23)

Čo je to pokušenie? Pochybnosti alebo lákadlá ponúkajúce sa cez rozum alebo zmysly, ktoré nás zvádzajú na zlo – to sú pokušenia. Keď hovoríme Bohu „a neuveď nás do pokušenia“ – prosíme ho, aby nám pomáhal robiť to, čo je správne (Tweetuj s Bohom, str 241) Aby sme mali silu odolať pokušeniam, môžeme k sebe volať Ježiša. Pomôcť môže aj zameranie pozornosti na inú tému, konkrétnu vec. Akú máš ty skúsenosť? Čo všetko je alebo môže byť tvojím pokušením? Ako zvládaš pokušenia?

**Modlitba**

* modlitba Otče náš

**Aktivita:**

* nauč sa vymenovať sedem hlavných hriechov

**Chýbajúce slová:** 1.slová; 2. láska; 3. ťažké; 4. Vedomé, dobrovoľné, vážnej; 5. Prvotný, Dedičný; 6. Božia prítomnosť; 7. hriechom; 8. Sedem; 9 zo srdca; 10. odpustí